Nädala või pooleteise pärast suundub laev tagasi Gröönimaa ja Kanada vahelisse Baffini lahte, kus jäämurdja tööks on suurte, üle 200 meetri pikkuste puistlasti laevade abistamine rohkem kui meetri paksuses jääs, vahendas "Aktuaalne kaamera".

Tööd jätkub seal oktoobri lõpuni ning kodusadamasse tagasi jõuab Botnica novembris, hakates valmistuma detsembris algavaks jäämurdehooajaks Eestis.

Eelmised kolm suve on Botnica seisnud tööta, seetõttu on väga oluline, et praeguses töökohas peaks jätkuma teenistust ka järgmisel suvel.

"Meie Kanada-poolne koostööpartner oli meie tööga seal väga rahul ja nüüd nad ei kujuta ettegi oma edasist projekti ilma jäämurdjata ja loodavad pikaajalist koostööd," selgitas Botnica kapten Siim Sokk.

"Suure tõenäosusega algab jälle sama moodi, aga selle vahega, et suveperioodil me siia tagasi ei tule, nad leiavad meile rakendust ka seal kas loodeväila läbimisel, samade balkerite abistamisel teel Põhjamerele ja sealt tagasi, või siis teaduslikke uurimistöid," lisas ta.